魏了翁
送张匠临以秘阁知赣州
西南间气忠献公，一生心事天与通。
才高志广无处着，独倚衡疑望关洛。
九州风露方漫漫，卷回残梦归余干。
惟将一念遗孙子，长与世间立人纪。
宣公端明今在无，我生不识惭非天。
宁知中岁遇行甫，历历典刑犹父祖。
试从微处觇经纶，中边玉洁无纤尘。
大河滔滔恣群饮，逡巡独惜障泥锦。
晓庭戒仗喑无声，掣缨振鬣时时鸣。
京师邸吏自相语，张公立朝我良苦。
不知书疏何所言，每一论奏人争传。
好名之人能逊国，而於豆羹见词色。
反覆耐看不可瑕，此事无素能然邪。
我从同朝一千日，见公造次皆是物。
寄声为贺赣州民，朝廷为汝辍争臣。
却须更问萧太传，中传外郡谁当虑。